Luke Henman

Luke Henman (s. 29. huhtikuuta 2000 Dartmouth, Nova Scotia, Kanada) on kanadalainen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan keskushyökkääjä.
Ura.
Juniorivuodet.
Henman vietti juniorivuotensa pääasiassa kotikaupungissaan Nova Scotian Dartmouthissa. Hän pelasi kauden 2013–2014 NSMBHL-juniorisarjaa Dartmouth Whalersissa. Henman valittiin kauden päätteeksi sarjan tulokkaiden tähdistökentälliseen. Kaudella 2014–2015 hän voitti NSMBHL:n syöttöpörssin 36 syöttöpisteellään. Henman valittiin sarjan ensimmäiseen tähdistökentälliseen. Kaudella 2025–2026 hän pelasi NSMMHL-juniorisarjaa Dartmouth Major Midgetsissa, jossa Henman voitti mestaruuden. Cape Breton Screaming Eagles varasi hänet 21. pelaajana QMJHL:n varaustilaisuudessa 2016. 
Elokuussa 2016 Cape Breton Screaming Eagles kauppasi Henmanin Blainville-Boisbriand Armadaan vaihdossa hyökkääjä Tyler Hyllandiin ja vuoden 2018 neljännen kierroksen varausvuoroon. Hän pelasi kauden 2016–2017 vielä pääasiassa NSMMHL:ssä, jonka ensimmäiseen tähdistökentälliseen Henman valittiin. Hän pelasi QMJHL:ssä kuusi runkosarjaottelua tehopistein 1+3=4 ja yhden pudotuspeliottelun ilman tehopisteitä. Truro Bearcats varasi Henmanin 57. pelaajana MJAHL:n varaustilaisuudessa 2017. Varsinaisella tulokaskaudellaan 2017–2018 hän pelasi QMJHL:ssä 61 runkosarjaottelua tehopistein 9+38=47 ja 20 pudotuspeliottelua tehopistein 6+8=14. Henman eteni Armadan kanssa aina President's Cup-finaaleihin saakka, mutta mestaruuden vei lopulta kuitenkin Acadie–Bathurst Titan otteluvoitoin 4–2.
Carolina Hurricanes varasi Henmanin neljännellä kierroksella 96. pelaajana . Kaudella 2018–2019 hän oli tehoilla 12+34=46 Blainville-Boisbriand Armadan QMJHL-joukkueen paras syöttäjä ja toiseksi paras pistemies Alexander Katerinakisin jälkeen. Henmanin kausi päättyi kuitenkin runkosarjaan. Kaudella 2019–2020 hän nousi joukkueensa kapteeniksi. Henman voitti Armadan sisäisen piste- ja syöttöpörssin tehoilla 25+49=74. Hän ei lopulta missään vaiheessa kahden vuoden aikana tehnyt NHL-tulokassopimusta hänet varanneen Hurricanesin kanssa, joten Henman jäi rajoittamattomaksi vapaaksi agentiksi kesäkuussa 2020. Hän jatkoi kaudella 2020–2021 yli-ikäisenä Armadassa. Henman oli koronaviruspandemian lyhentämällä kaudella joukkueen paras pistemies ja syöttäjä tehtyään 32 runkosarjaottelussa tehot 16+27=43. Pudotuspeleissä hän oli yhdeksässä ottelussa tehot 9+3=12 ja oli Armadan paras maalintekijä.
Henman pelasi Blainville-Boisbriand Armadassa runkosarjassa yhteensä 225 ottelua tehopistein 63+151=214. Hän johti seurasta lähdettyään joukkueen kaikkien aikojen piste- ja syöttöpörssiä, mutta seuraavalla kaudella 2021–2022 Henmanin ohitti pistepörssissä kuitenkin Jonathan Fauchon.
Ammattilaisura.
Toukokuussa 2021 Henman teki kolmivuotisen tulokassopimuksen NHL:n laajennusseura Seattle Krakenin kanssa. Hänestä tuli ensimmäinen seuran kanssa sopimuksen tehnyt pelaaja. Henman aloitti kauden 2021–2022 AHL-joukkue Charlotte Checkersissa. Joulukuussa 2021 hänet lähetettiin ECHL-joukkue Allen Americansin vahvuuteen. Henman teki siellä toisessa ottelussaan 10. joulukuuta 2021 vieraissa Wichita Thunderia vastaan kypärätempun, kun Americans voitti ottelun lukemin 4–5. Hän teki joukkueessa kolmessa ottelussa tehot 4+2=6, kunnes Henman palasi Checkersin vahvuuteen. Hän pelasi AHL:ssä tulokaskautensa aikana 50 runkosarjaottelua tehopistein 6+8=14 ja kaksi pudotuspeliottelua ilman tehopisteitä.
Kauden 2022–2023 Henman pelasi kokonaan Krakenin uudessa farmijoukkue Coachella Valley Firebirdsissa. Hän eteni joukkueen kanssa aina Calder Cup-finaaleihin saakka, mutta mestaruuden vei kuitenkin Hershey Bears otteluvoitoin 4–3. Myös kauden 2023–2024 Henman pelasi Firebirdsissa ja hän eteni joukkueen kanssa jälleen finaaleihin Bearsia vastaan, joka vei lopulta mestaruuden otteluvoitoin 4–2. Kesäkuussa 2024 Henman teki Krakenin kanssa vuoden mittaisen, kaksisuuntaisen ja 775 000 dollarin arvoisen jatkosopimuksen. Syksyn harjoitusleirin päätteeksi seura asetti hänet siirtolistalle. Koska mikään toinen NHL-seura ei napannut Henmania vuorokauden kuluessa, hänet lähetettiin farmiin. Henman pelasi myös kauden 2024–2025 kokonaan Firebirdsissa.
Henman siirtyi kaudeksi 2025–2026 vuoden mittaisella sopimuksella SM-liigajoukkue Tampereen Ilvekseen.